‘Ons bly betrokke in dialoog en die soeke na oplossings’Pres. Cyril Ramaphosa. (Foto: GCIS) In ŉ geskiedkundige oomblik het pres. Cyril Ramaphosa die 100-jaarvieringe van die Afrikanerbond op 7 Junie 2018 in Paarl toegespreek. Deur die bywoning en toespraak by die geleentheid sluit Ramaphosa aan by die geledere van mnre. Nelson Mandela en Thabo Mbeki wat by vorige geleenthede die Afrikanerbond toegespreek het. In 1707 verklaar Hendrik Biebauw in Stellenbosch “Ek is ŉ Afrikaner.” Tydens die besprekinge van die Bondsraad van die Afrikanerbond het ons ons plek in Suid-Afrika ook opnuut herbevestig. Ons kon opnuut verklaar dat ons Afrikaners is, maar ook Suid-Afrikaners en ook mense van Afrika. Die Afrikanerbond wat sy begronding vind in Christen-demokrasie, erken ook opnuut dat ons deel is van ŉ diverse Suid-Afrika met ŉ veelheid van tale, gemeenskappe en kulture en dat ons strewe na vryheid binne ŉ regverdige bestel. Ons weet dat ons as Afrikaners onsself nie kan isoleer of kan losmaak van Suid-Afrika, sy probleme en sy uitdagings nie. Tydens sy toespraak herbevestig die president opnuut die besondere identiteit van Afrikaners deurdat hy sê: “Afrikaners is deur hul naam en per definisie van Afrika. Afrikaners is integraal deel van die Suid-Afrikaanse nasie, net soos enige ander gemeenskap. Hul taal, kultuur, behoeftes en hul verwagtinge is nie minder of meer belangrik is as enige van die ander gemeenskappe nie.” Dié standpunt moet verwelkom word, want daar het geweldige vervreemding ontstaan die laaste paar jaar. In ons uitnodiging aan die president in Februarie vanjaar om ons Bondsraad toe te spreek, meld ons die noodsaak aan interaksie tussen die regering, politieke partye en die Afrikanerbond omdat daar belangrike kwessies soos onderwys en ekonomie landbou en grondbesit is. Ons uitnodiging was juis om eerstehands van Ramaphosa te hoor wat sy standpunte oor die kwessies is. Baie van hierdie uitdagings is wel deur Ramaphosa in sy toespraak by die Afrikanerbond uitgelig. Alhoewel ons meer besonderhede wou verneem oor van die kwessies wat ons veral onrustig maak, is die geleentheid geskep vir verdere gesprek. Onder meer het die Bondsraad tydens sy daaropvolgende besprekinge onsekerheid oor die grondkwessie en besorgdheid oor Afrikaanse onderwys uitgespreek. Alhoewel daar in breë trekke deur die president na die kwessies verwys is, is daar nog groot onduidelikheid. Omdat die Afrikanerbond nog altyd oplossingsgerig gestaan het ten opsigte van die probleme en uitdagings het ons onself opnuut bereid verklaar om deur dialoog betrokke te bly in die vind van oplossings en sal ons bly beding met ŉ regering wat die Suid-Afrikaanse grondwet van toepassing moet maak vir alle mense in die land. Ons is terdeë bewus daarvan dat daar kritiek op die Afrikanerbond is wat nie namens alle Afrikaners kan praat nie. Dit het ons nog nooit voorgegee nie en sal ons die rol ook nooit opeis nie. Ons lede is egter almal Afrikaners en dit is op dié grondslag wat ons ŉ rol wil speel omdat ons lede se belange strek oor verskeie sfere van die samelewing. Ons wil ook graag langs dié weg opnuut ons dank en waardering teenoor Ramaphosa uitspreek dat hy, te midde van ŉ polities onsekere tyd, wel gekies het om met die Afrikanerbond in gesprek te tree en sy visie met ons te deel. Ons sien uit na toekomstige gesprekke om ons visie met hom te deel.